2011. szeptember 24-én benyújtott kereset - Ryanair kontra Bizottság
(T-512/11. sz. ügy)
Az eljárás nyelve: angol
Felek
Felperes: Ryanair Ltd (Dublin, Írország) (képviselők: E. Vahida és I. Metaxas-Maragkidis ügyvédek)
Alperes: Európai Bizottság
Kérelmek
A Törvényszék az EUMSZ 263. cikk és az EUMSZ 264. cikk alapján részben nyilvánítsa semmisnek az SA.29064 (2011/C ex 2011/NN) - Írország - Légi közlekedés - Felmentés légiutas-adó alól állami támogatással kapcsolatos ügyben 2011. július 13-án hozott európai bizottsági határozatot, amely megállapítja, hogy az átszálló és átutazó forgalomnak az írországi légiutas-adó (Irish Air Travel Tax) alóli mentesítése nem minősül állami támogatásnak;
A Törvényszék az alperest kötelezze a saját, valamint a felperes részéről felmerült költségek viselésére; továbbá
A Törvényszék tegye meg az általa megfelelőnek ítélt további intézkedéseket.
Jogalapok és fontosabb érvek
Keresetének alátámasztása érdekében a felperes három jogalapra hivatkozik.
Első jogalap: az alperes nyilvánvaló mérlegelési hibát követett el és tévesen alkalmazta a jogot, amikor megállapította, hogy az átszálló és átutazó forgalomnak az írországi légiutas-adó (Irish Air Travel Tax) alóli mentesítése nem minősült az EUMSZ 107. cikk (1) bekezdése szerinti állami támogatásnak.
Második jogalap: az alperes megsértette az EUMSZ 108. cikk (2) bekezdését és a 659/1999 rendelet1 4. cikkének (4) bekezdését, amennyiben a megtámadott határozat első részével érintett támogatás vonatkozásában annak ellenére elmulasztotta megindítani az e rendelkezésekben szabályozott eljárást, hogy legalábbis komoly kétségek álltak fenn azzal kapcsolatban, hogy az átszálló és átutazó forgalomnak az írországi légiutas-adó (Irish Air Travel Tax) alóli mentesítése összeegyeztethető-e a közös piaccal, ezáltal pedig megsértette az EUMSZ 108. cikk (2) bekezdése és a 659/1999 rendelet 6. cikkének (1) bekezdése alapján a felperest megillető eljárási jogokat.
3.    Harmadik jogalap: az alperes megsértette az indokolási kötelezettségét, amennyiben hiányos, ellentmondásokat és túlzott általánosításokat tartalmazó indokolást fejtett ki.
____________
1 - Az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-I 659/1999/EK tanácsi rendelet (HL 1999., L 83., 1. o.; magyar nyelvű különkiadás 8. fejezet, 1. kötet, 339. o.).